અમદાવાદ: બેંગલુરુના ઇગલટોન રિસોર્ટમાં ૧૧ દિવસનું રોકાણ કર્યા બાદ આજે વહેલી સવારે પોણા પાંચ વાગ્યે કોંગ્રેસના ૪૪ ધારાસભ્ય અમદાવાદ પરત ફર્યા છે. બેંગલુરુથી ગઇ કાલે મોડી રાતે ર-૪૦ની ફલાઇટ પકડીને આ સઘળા ધારાસભ્યો એકસાથે અમદાવાદ એરપોર્ટ પર ઊતાર્યા હતા. ત્યાંથી તેમને સીધા એક લકઝરી બસમાં ચુસ્ત પોલીસ બંદોબસ્ત વચ્ચે આણંદ પાસેના નિજાનંદ રિસોર્ટ લઇ જવાયા છે. જ્યાં આજનો રક્ષાબંધનનો પવિત્ર તહેવાર આ ધારાસભ્યો પોતાના પરિવાર સાથે ઊજવશે. દરમ્યાન કોંગ્રેસ દ્વારા શંકરસિંહ વાઘેલા સહિત સાત બળવાખોર ધારાસભ્યને ‘વ્હિપ’ આપીને રાજ્યસભાની ત્રીજી બેઠકના પક્ષના દિગ્ગજ નેતા અને ઉમેદવાર તથા પક્ષનાં રાષ્ટ્રીય અધ્યક્ષા સોનિયા ગાંધીના રાજકીય સલાહકાર એહમદ પટેલને મત આપવાનો આદેશ અપાયો છે.